2016 — 2020-yillarda meva-sabzavot va goʻsht-sut mahsulotlarining xom ashyo bazasini yanada rivojlantirish, ularni qayta ishlashni chuqurlashtirish, oziq-ovqat tovarlari ishlab chiqarish va eksport qilishni koʻpaytirish chora-tadbirlari toʻgʻrisida
(resolution, 2018-08-01)

Xom ashyo bazasini jadal rivojlantirish asosida yuqori qoʻshilgan qiymatga ega boʻlgan sifatli raqobatdosh oziq-ovqat mahsulotlari ishlab chiqarish va eksport qilish hajmlarini oshirish hamda turlarini kengaytirish, qishloq xoʻjaligi xom ashyosini yanada chuqur qayta ishlash boʻyicha xorijiy investorlarni jalb qilgan holda yangi ishlab chiqarishlarni qurish va amaldagilarini modernizatsiya qilish, meva-sabzavot mahsulotlarini saqlash va qayta ishlash boʻyicha zamonaviy savdo-logistika markazlari va muzlatish quvvatlarini yaratish maqsadida: 1. Oʻzbekiston Respublikasi Iqtisodiyot vazirligi, Tashqi iqtisodiy aloqalar, investitsiyalar va savdo vazirligi, Qishloq xoʻjaligi vazirligi tomonidan manfaatdor xoʻjalik birlashmalari, Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari bilan birgalikda ishlab chiqilgan 2016 — 2020-yillarda meva-sabzavot va goʻsht-sut mahsulotlarining xom ashyo bazasini yanada rivojlantirish, ularni qayta ishlashni chuqurlashtirish, oziq-ovqat tovarlari ishlab chiqarish va eksport qilishni koʻpaytirish Dasturi maʼqullansin, unda quyidagilar nazarda tutilgan: 1-ilovaga* muvofiq, oziq-ovqat sanoatining xom ashyo bazasini rivojlantirish uchun qishloq xoʻjaligi mahsulotlari asosiy turlarini ishlab chiqarishning prognoz parametrlari; 2-ilovaga* muvofiq, qishloq xoʻjaligi mahsulotlarini chuqur qayta ishlash boʻyicha yangi korxonalar qurish, amaldagilarini rekonstruksiya va modernizatsiya qilish, yarim tayyor va tayyor oziq-ovqat mahsulotlarini, shuningdek, tara-qadoqlash materiallarini ishlab chiqarish investitsiya loyihalarining roʻyxati; 3 — 3v-ilovalarga* muvofiq, meva-sabzavot, goʻsht-sut va boshqa oziq-ovqat mahsulotlarini qayta ishlash va ishlab chiqarish boʻyicha qoʻshimcha yangi korxonalar qurilishining prognoz parametrlari; 4-ilovaga* muvofiq, qishloq xoʻjaligi mahsulotlarini saqlash uchun yangi zamonaviy muzlatish kameralari qurilishining prognoz parametrlari; 5-ilovaga* muvofiq, oziq-ovqat sanoati uchun yarim tayyor mahsulotlar ishlab chiqarishning maqsadli parametrlari; 6-ilovaga* muvofiq, tayyor oziq-ovqat mahsulotlari ishlab chiqarishning maqsadli parametrlar; 7-ilovaga* muvofiq, yangi va qayta ishlangan meva-sabzavot mahsulotlarini eksportga yetkazib berishning maqsadli parametrlari. Oʻzbekiston Respublikasi Qishloq xoʻjaligi vazirligi, “Oʻzbekoziqovqatxolding” XK, “Oʻzulgurjisavdoinvest” uyushmasi mazkur dasturda nazarda tutilgan, xom ashyo bazasi va oziq-ovqat sanoati tarmoqlarini rivojlantirishning prognoz parametrlari bajarilishi ustidan tizimli monitoring olib borilishini taʼminlasin. 2. Vazirlar Mahkamasi Iqtisodiyot vazirligi, Qishloq va suv xoʻjaligi vazirligi, Qoraqalpogʻiston Respublikasi Vazirlar Kengashi, viloyatlar hokimliklari bilan birgalikda 2016-yil yakunlari boʻyicha viloyatlar va tumanlar kesimida ekin maydonlari tarkibini maqbullashtirish natijalari, paxtadan boʻshagan yerlarda boshqa qishloq xoʻjaligi ekinlarini joylashtirish samaradorligi, hosildorligi, rentabelligi va eksport imkoniyatlariga alohida eʼtibor bergan holda tanqidiy baholasin va uning natijalaridan kelib chiqib, 2017-2018-yillarda qishloq xoʻjaligi ekinlarini joylashtirish va ishlab chiqarish hajmlarining prognoz parametrlariga zarur tuzatishlar kiritsin. Paxta xom ashyosi yetishtirish hajmlari kamayishidan koʻriladigan yoʻqotishlarni eksportga yoʻnaltirilgan meva-sabzavot mahsulotlari ishlab chiqarishni oshirish hisobiga albatta toʻldirilishini nazarda tutib, qishloq xoʻjaligi mahsulotlarini ishlab chiqarish hajmlari, ularning hosildorligi va eksport prognoz koʻrsatkichlariga tegishli tuzatishlar kiritish ishlari har bir oʻtgan yil natijalari boʻyicha amalga oshirib borilsin. Viloyat va tumanlar boʻyicha qishloq xoʻjaligini tarkibiy oʻzgartirish chora-tadbirlarini amalga oshirishda ishlab chiqarish xarajatlari va nobudgarchilikni maksimal darajada qisqartirishni taʼminlash maqsadida, meva-sabzavot mahsulotlari ishlab chiqarish hajmlarini omborlar, muzlatish kameralari, qayta ishlash korxonalari, savdo-logistika markazlarining quvvatlari bilan chambarchas bogʻlangan holda kompleks yondashuvga qatʼiy rioya etilsin. 3. Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari Oʻzbekiston Respublikasi Iqtisodiyot vazirligi, “Oʻzbekoziqovqatxolding” xolding kompaniyasi, “Oʻzulgurjisavdoinvest” uyushmasi bilan birgalikda bir oy muddatda ushbu qarorning 1 — 4-ilovalari bilan tasdiqlangan parametrlardan kelib chiqqan holda, xom ashyo bazasini rivojlantirish va yangi oziq-ovqat sanoati korxonalarini tashkil etish hududiy maqsadli dasturlarni ishlab chiqsin. 4. Meva-sabzavot mahsulotlarini yanada chuqur qayta ishlash va uning eksport salohiyatini oshirishni taʼminlash boʻyicha Respublika komissiyasi 8-ilovaga* muvofiq tarkibda tashkil etilsin. Respublika komissiyasining asosiy vazifalari etib quyidagilar belgilansin: kelajakda yangi va qayta ishlangan mahalliy meva-sabzavot mahsulotlariga boʻladigan talablarni aniqlash boʻyicha tizimli asosda marketing tadqiqotlarini oʻtkazish, shuningdek yangi sotish bozorlarini oʻzlashtirishda mahalliy eksporterlarga koʻmaklashish; joylarda meva-sabzavot va poliz mahsulotlarini tayyorlash, saqlash, birlamchi qayta ishlash va eksport qilish boʻyicha ixtisoslashgan kompleks savdo-logistika markazlari, shuningdek muzlatish quvvatlarini tashkil etish ishlarini muvofiqlashtirish; meva, sabzavot, poliz va ularni qayta ishlash mahsulotlarini transportda tashish, bojxona rasmiylashtiruvi va ularni yuklab joʻnatish boʻyicha hisobot taqdim qilishni tashkil etish bilan bogʻliq masalalarni tezkor koʻrib chiqish; eksport qilinadigan yangi va qayta ishlangan qishloq xoʻjaligi mahsulotlarini yetkazib berish boʻyicha ushbu qarorning 7-ilovasida koʻzda tutilgan prognoz parametrlarining bajarilishi ustidan monitoring olib borishni tashkil etish; zarur hollarda, mazkur qaror bilan tasdiqlangan investitsiya loyihalari roʻyxatiga oʻzgartish va qoʻshimchalar kiritish. 5. Respublika komissiyasi raisi (Sh. Mirziyoyev) “Oʻzulgurjisavdoinvest” uyushmasining tuzilmasi, unga yuklatilgan maqsad va vazifalarini tanqidiy koʻrib chiqsin va bir oy muddatda uning tuzilmasi va eksportga yoʻnaltirilgan faoliyatini yanada takomillashtirish boʻyicha belgilangan tartibda takliflar kiritsin. 6. “Oʻzbekoziqovqatxolding” xolding kompaniyasi Oʻzbekiston Respublikasi Iqtisodiyot vazirligi, Tashqi iqtisodiy aloqalar, investitsiyalar va savdo vazirligi, Qishloq xoʻjaligi vazirligi bilan birgalikda doimiy asosda: ichki bozorda aholining haqiqiy ehtiyoj va talablarini oʻrganish, shuningdek oziq-ovqat mahsulotlari importi tarkibini tahlil qilishni; tayyor mahsulot importini qisqartirishga, ichki va tashqi bozorlarda raqobatdosh oziq-ovqat mahsulotlari nomenklaturasi va turlarini koʻpaytirishga yoʻnaltirilgan yangi turdagi oziq-ovqat mahsulotlari ishlab chiqarishni oʻzlashtirish chora-tadbirlari kompleksini ishlab chiqib, amalga oshirishni taʼminlasin. 7. Vazirlar Mahkamasining “2011 — 2015-yillarda meva-sabzavot mahsulotlarini saqlash moddiy-texnika bazasini rivojlantirish va mustahkamlash chora-tadbirlari toʻgʻrisida” 2011-yil 7-apreldagi 105-sonli qarorining 5-bandi bilan taqdim etilgan imtiyozlarning amal qilishi 2021-yilning 1-yanvarigacha uzaytirilsin. 8. Belgilansinki, yangi va qayta ishlangan meva-sabzavot mahsulotlarini eksport qiluvchi korxonalar uchun yuklarni ortish joyidan Oʻzbekiston Respublikasining chegarasigacha tashish haqi — temir yoʻl tariflari mahalliy tariflardan kelib chiqqan holda undiriladi. 9. Oʻzbekiston Respublikasi Investitsiyalar boʻyicha davlat qoʻmitasi, Moliya vazirligi va Iqtisodiyot vazirligi “Oʻzbekoziqovqatxolding” xolding kompaniyasi bilan birgalikda ushbu qarorda koʻzda tutilgan investitsiya loyihalarini amalga oshirish uchun muntazam ravishda xalqaro moliya institutlari va xorijiy banklarning uzoq muddatli imtiyozli kreditlarini jalb etishni taʼminlasin. 10. Mazkur qarorning ijrosini nazorat qilish Oʻzbekiston Respublikasining Bosh vaziri Sh. Mirziyoyev zimmasiga yuklansin.